Okresná prokuratúra Komárno 
Pohraničná 6, 945 28 Komárno 1 	

Sp. zn. : 1 Pv 190/12/4401	Komárno, 2.4.2012
EEČ : 2-30-39-2012

U Z N E S E N I E

Trestná vec:	obvinený XXXXX 
Zločin:	vydieranie podľa § 189 odsek 2 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov a iné trestné činy

Rozhodol: 	prokurátor Okresnej prokuratúry Komárno
Rozhodnutie:
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
v presne nezistenom období od roku 2002 do 14.08.2007 opakovane fyzicky napadol svoju manželku XXXXX, nar.XXXXX, tak, že ju fackal, bil, hlavu jej búchal o stôl, sácal ju tak, že spadla na zem, pričom od nej požadoval peniaze slovami „Keď mi nedáš peniaze, zabijem Ťa, podrežem Ti krk!", približne 01.08.2007 jej nožom naznačoval, že ju pichne do oblasti pečene, keď mu nedá peniaze, zo strachu o svoj život mu poškodená dala peniaze, načo obvinený nôž zahodil, ďalej dňa 14.08.2007 sa jej s nožom vyhrážal zabitím slovami „Keď mi nedáš peniaze, zabijem Ťa, aspoň zdedím dom, auto a aj peniaze budú moje!", pričom poškodená zo strachu pred obvineným ani v jednom prípade nevyhľadala pomoc,
Právna veta:
lebo je trestné stíhanie neprípustné podľa § 9 odsek 1 písmeno d Trestného poriadku proti tomu, kto zomrel.
Odôvodnenie:
Vyšetrovateľ OKP OEK Komárno viedol pod ČVS:ORP-617/OEK-KN-2007 trestné stíhanie proti XXXXX, nar.XXXXX za zločin vydierania podľa § 189 ods.1, ods.2 písm.b) s poukazom na § 139 ods.1 písm.c) a zločin týrania blízkej osoby a zverenej osoby podľa § 208 ods.1 písm.a), ods.2 písm.d) s poukazom na § 138 písm.b) Tr.zákona, ktorého sa mal dopustiť v na tom skutkovom základe, že v presne nezistenom období od roku 2002 do 14.08.2007 opakovane fyzicky napadol svoju manželku XXXXX, nar.XXXXX, tak, že ju fackal, bil, hlavu jej búchal o stôl, sácal ju tak, že spadla na zem, pričom od nej požadoval peniaze slovami „Keď mi nedáš peniaze, zabijem Ťa, podrežem Ti krk!", približne 01.08.2007 jej nožom naznačoval, že ju pichne do oblasti pečene, keď mu nedá peniaze, zo strachu o svoj život mu poškodená dala peniaze, načo obvinený nôž zahodil, ďalej dňa 14.08.2007 sa jej s nožom vyhrážal zabitím slovami „Keď mi nedáš peniaze, zabijem Ťa, aspoň zdedím dom, auto a aj peniaze budú moje!", pričom poškodená zo strachu pred obvineným ani v jednom prípade nevyhľadala pomoc. 
Z vykonaných dôkazov, predovšetkým podrobnej a presvedčivej výpovede poškodenej XXXXX, učinenej bezprostredne po skutku, ktorá svoje tvrdenia zopakovala do očí obvineného pri následnej konfrontácii, ale i výpovedí svedkov XXXXX a XXXXX, vyplynulo dôvodné podozrenie, že skutok sa odohral spôsobom, ako ho vo svojom uznesení o vznesení obvinenia opísal policajt, že sa ho dopustil XXXXX a že tento vykazuje zákonné znaky podozrenia zo zločinu vydierania podľa § 189 ods.1, ods.2 písm.b) s poukazom na § 139 ods.1 písm.c) a zločinu týrania blízkej osoby a zverenej osoby podľa § 208 ods.1 písm.a), ods.2 písm.d) s poukazom na § 138 písm.b) Tr.zákona.
Zločinu vydierania podľa § 189 ods.1, ods.2 písm.b) s poukazom na § 139 ods.1 písm.c) Trestného zákona sa dopustí ten, kto iného násilím, hrozbou násilia alebo hrozbou inej ťažkej ujmy núti, aby niečo konal, opomenul alebo trpel, spácha čin na chránenej osobe, ktorou je blízka osoba.
Zločinu týrania blízkej osoby a zverenej osoby podľa § 208 ods.1 písm.a), ods.2 písm.d) s poukazom na § 138 písm.b) Tr.zákona sa dopustí ten, kto týra blízku osobu alebo osobu, ktorá je v jeho starostlivosti alebo výchove, spôsobujúc jej fyzické utrpenie alebo psychické utrpenie bitím, kopaním, údermi, spôsobením rán a popálenín rôzneho druhu, ponižovaním, pohŕdavým zaobchádzaním, neustálym sledovaním, vyhrážaním, vyvolávaním strachu alebo stresu, násilnou izoláciou, citovým vydieraním alebo iným správaním, ktoré ohrozuje jej fyzické alebo psychické zdravie alebo obmedzuje jej bezpečnosť, a čin spácha závažnejším spôsobom konania po dlhšiu dobu. 
Počas výkonu väzby v tejto veci obvinený dňa 05.10.2007 utrpel akútnu cievnu mozgovú príhodu, v dôsledku ktorej choroby nebol schopný chápať zmysel trestného konania a toto muselo byť prerušené podľa § 228 ods.2 písm.c) Trestného poriadku.
Pri pravidelnom preverovaní, či dôvody prerušenia trestného stíhania trvajú, vyšetrovateľ dňa 21.02.2012 vydal uznesenie o pokračovaní trestného stíhania a zistil, že obvinený XXXXX dňa 23.11.2011 zomrel. Toto bolo potvrdené aj jeho úmrtným listom. 
Podľa § 9 ods.1 písm.d) Tr.por. trestné stíhanie nemožno začať a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho. 
Z tohoto dôvodu bolo potrebné rozhodnúť tak, ako je to uvedené vo výrokovej časti tohoto uznesenia
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Krakovský
prokurátor